section_heading: Sezona 2003./04.
paragraph_text: Također proglašen je dva puta igračem tjedna, u razdoblju od 10. ožujka 2004. do 14. ožujka 2004. i od 6. travnja 2004. do 10. travnja 2004., te je jednoglasno izabran u All-Rookie prvu petorku. Anthony je svoju rookie sezonu završio s prosjekom od 21 poena, 6,1 skokova i 2,8 asistencija te je završio kao drugi, iza LeBrona Jamesa, u poretku za novaka godine. Prije dolaska Anthonya, Nuggetsi su sezonu završili s omjerom 17-65, a već iduće sezone, ponajviše zahvaljujući Anthonyu, Nuggetsi ostvaruju omjer 43-39 i osmo mjesto u Zapadnoj konferenciji. Tim uspjehom, Anthony je postao prvi igrač, nakon Davida Robinsona i sezone 1989./90., koji je već u rookie sezoni odveo svoju momčad do doigravanja. U prvom krugu doigravanja, Nuggetsi su se susreli s prvoplasiranim Minnesota Timberwolvesima koji su ih pobijedili u pet utakmica. U svom prvom nastupu u doigravanju, Anthony je postigao 19 poena, 6 skokova i 3 asistencije, ali to nije bilo dovoljno za pobjedu u prvoj utakmici jer su Timberwolvesi bili bolji rezultatom 106:92.